送陳守
作者：郭印
朝代：宋

paragraphs: 惟昔號能吏，在公勤嚴明。
挾兹來共理，敎化日流行。
堂堂陳漢州，所至樹風聲。
四美出天性，早擅循良名。
平心衡稱物，敏手刀發硎。
姦黠膽欲破，隱伏無遁形。
千里歸鎮靜，人神各安寧。
愛物及魚鳥，游泳全其生。
輿言誦嘉政，不待三年成。
房湖天下絕，好景無陰晴。
退食來徜徉，風月攪詩情。
脩竹如君直，流水如君清。
豈無宴賞心，對此樂事并。
國步正艱險，天驕尚縱横。
惜哉廊廟器，乃爾屈專城。
瓜期忽忽來，歳月令人驚。
車轍不容卧，去意一何輕。
金陵一水通，當宁思豪英。
况最郡守課，由來入公卿。
君才森武庫，可當十萬兵。
行矣佐中興，力扶天柱傾。